Nóg 'n private skool vir hawedorp - Local News - Erongo
Monday, October 26th, 2020 07:22:24
Nóg 'n private skool vir hawedorp
Registrasie vir 'n nuutgestigde privaat skool is nou oop.
Kim Koch; Eienaar en skoolhoof; "Ek is oortuig daarvan dat die gemeenskap van Walvisbaai sal help om te verseker dat Desert View sy volle potensiaal bereik."
Me. Kim Koch, die skoolhoof van die Privaatskool Desert View, ontvang 'n skenking by mnr. Christo Blizard van Buco Walvisbaai. Foto verskaf
'n Splinternuwe privaatskool is op Walvisbaai gestig.
Volgens me. Kim Koch, die eienaar en skoolhoof van die Privaatskool Desert View, akkommodeer die skool vanaf kleuters tot leerling in graad 12.
Die gebou wat uit 35 klaskamers sal bestaan en ook 'n verskeidenheid naskoolse aktiwiteite sal bied, word tans opgeknap.
"Ons sal die kleuters by 'n dagsorgfasiliteit huisves. Die idee is om 'n skool te wees wat ouers tegemoet kom. Jy kry gratis openbare skole en duur private skole, daarom streef ons daarna om met 'n goue middeweg die plaaslike gemeenskap te akkommodeer."
Koch sê hoewel die skool 'n goedkoper opsie sal wees, sal Desert View eersteklas onderrig bied.
"Ons leerplan vir die primêre fase is gebaseer op die Namibiese kurrikulum, en die graad 8 tot 12 op die Cambridge internasionale kurrikulum. Verder bied ons 'n verskeidenheid sportsoorte en ander aktiwiteite soos dans-, musiek- en kunsklasse aan."
Registrasie het reeds begin.
"Ons beoog om minstens 150 leerlinge by ons in te skryf. Borge soos Buco Walvisbaai het aanboord gekom om ons te help met materiaal om die gebou te verf en op te knap. Ons beplan om volgende maand 'n ope dag te hou sodat ouers die nuwe skool kan besoek."
Desert View sal alle leerlinge verwelkom. "Hoewel dit 'n hoofstroomskool is, sal dit nie leerlinge wat akademies sukkel, uitsluit nie. Ongelukkig kan ons nie leerlinge met liggaamlike gestremdhede akkommodeer nie," het sy gesê.
Gemeenskapslede is welkom om hulp te verleen met materiaal vir die skool.
"As u dalk iets het waarby die skool kan baat, dink asseblief aan Desert View. Dit kan van gordyne tot speelgoed wees. Ons beplan om lessenaars te bou wat spesifiek vir die skool ontwerp is. Dit verg harde werk, maar ek is oortuig daarvan die gemeenskap van Walvisbaai sal help om te verseker dat Desert View sy volle potensiaal bereik."
Volgens Koch het die eienaar van die eiendom haar tegemoet gekom.
"Hy het vir die res van die jaar die huur afgeskryf en vir die eerste ses maande van 2021 sal ons 'n laer huur betaal. Ons sal eers vanaf Julie volgende jaar die volle bedrag begin betaal. Dit is werklik 'n groot verligting."
Desert View is vir haar 'n nuwe geleentheid en 'n nuwe begin, het Koch - wat geen vreemdeling in onderwyskringe is nie - bygevoeg.
Sy is ook die stigter van JJ's Private School, wat ongelukkig weens die Covid-19-pandemie sy deure moes sluit.
Koch voeg egter by dat Desert View geen verband hou met JJ's Private School nie.
"Desert View is splinternuut en open eers in 2021. Ons het 'n nuwe logo wat deur Sharmine Livingston ontwerp is, 'n nuwe raad en ook nuwe skooldrag. Ek is baie opgewonde!"
Sy het JJ's vir haar seun, Justin, begin wat serebraal gestremd is. Die doel van die skool was om 'n veilige hawe vir leerlinge met leergestremdhede te wees.
"Sowat 100 leerlinge het hulle sedert Covid-19 aan die skool onttrek. Weens finansiële verliese moes ons salarisse verminder en later ook onderwysers aflê. Ons huur het ook agterstallig geraak en ons moes die gebou verbeur. Ons voltooi tans die res van die skooljaar met die oorblywende leerlinge."
Koch het gesê dit was vir haar vreeslik hartseer om JJ's te sluit.
"Ek het die beste bedoelings gehad, maar sommige lede van die gemeenskap het die skool se naam deur die modder gesleep. Dit is hartverskeurend omdat ek JJ's vir Justin begin het. Tog is dit ewe opwindend om 'n nuwe reis met Desert View te begin."